
Евразия экономикалык бирлигинин алкагында аудитордук ишти жүзөгө ашыруу жөнүндө 
МАКУЛДАШУУ


Евразия экономикалык бирлигине мүчө мамлекеттер, мындан ары мүчө мамлекеттер деп аталуу менен,
2014-жылдын 29-майындагы Евразия экономикалык бирлиги жөнүндө келишимди, эл аралык укуктун жалпы таанылган принциптерин жана ченемдерин жетекчиликке алып, 
Евразия экономикалык бирлигинин (мындан ары – Бирлик) алкагында аудитордук кызмат көрсөтүүлөрдүн бирдиктүү рыногун түзүүгө умтулуусун ырастоо менен, 
аудитордук ишти уюштурууга, жөнгө салууга жана контролдоого карата бирдиктүү мамилелерди түзүүнү каалап, 
төмөнкүлөр жөнүндө макулдашты:

1-берене
Аныктамалар 

1. Ушул Макулдашуунун максаттары үчүн төмөнкүдөй түшүнүктөр колдонулат:
«аудиттелүүчү жак» – бухгалтердик (финансылык) отчетуна жана (же) ал тарабынан берилүүчү башка маалыматка карата аудит жүргүзүлүүчү же аудитти коштоочу кызматтар көрсөтүлүүчү жак;
«аудит» – алардын аныктыгы жөнүндө көз карандысыз пикирди билдирүү максатында аудиттелүүчү жактын бухгалтердик (финансылык) отчетун жана (же) ал тарабынан берилүүчү башка финансылык маалыматтарды текшерүү;
«аудитор» – мүчө мамлекетте аудитордук ишти жүзөгө ашырууга катышууга укук алган жеке жак;
«аудитордук иш», «аудитордук кызмат көрсөтүүлөр» – аудитти жүргүзүү жана ишенимди камсыз кылуучу башка текшерүүлөрдү аткаруу, ошондой эле аудитордук иштин стандарттарына ылайык жүргүзүлүүчү аудитти коштоочу кызматтарды көрсөтүү боюнча иш;
«аудитордук уюм» – коммерциялык уюм болуп саналган жана мүчө мамлекетте аудитордук ишти жүзөгө ашырууга укук алган юридикалык жак;
«аудитордук корутунду» – аудитти өткөрүүнүн жыйынтыгы боюнча аудитордук уюм же жеке аудитор тарабынан түзүлгөн расмий документ;
«корутунду» – аудиттен айырмаланган ишенимдүү текшерүүлөрдү аткаруунун натыйжалары боюнча аудитордук уюм же жеке аудитор тарабынан түзүлгөн расмий документ;
«жеке аудитор» – жеке ишкер катары аудитордук ишти жүзөгө ашырууга укук алган аудитор;
«чет өлкөлүк аудитордук уюм» – мүчө мамлекет болуп саналбаган мамлекетте аудитордук ишти жүзөгө ашыруу укугун алган жана статусу ушундай мамлекеттин компетенттүү органы тарабынан тастыкталган уюм;
«отчет» – аудитти коштоочу кызматтарды көрсөтүүдө аудитордук уюм же жеке аудитор тарабынан түзүлгөн расмий документ;
«аудитордук уюмдардын, жеке аудиторлордун жана аудиторлордун реестри» – мүчө мамлекетте бул үчүн жооптуу орган тарабынан мүчө мамлекеттин мыйзамдарында аныкталган тартипте жүргүзүлүүчү аудитордук уюмдардын, жеке аудиторлордун жана аудиторлордун системалаштырылган тизмеги;
«аудитти коштоочу кызматтар» – аудиттелүүчү жактын бухгалтердик (финансылык) отчеттуулугун жана ал тарабынан берилген текшерүүлөрдүн ишенимдүүлүгүн камсыз кылуудан айырмаланган башка маалыматтарды, ошондой эле аудитордук иштин стандарттарына ылайык аудитти коштоочу деп таанылган башка кызматтарды текшерүү;
«финансы рыногунун катышуучусу» – финансылык кызматтарды көрсөтүү боюнча ишти жүзөгө ашырган юридикалык жак.
2. Ушул Макулдашууда колдонулуучу башка түшүнүктөр 2014-жылдын
29-майындагы Евразия экономикалык бирлиги жөнүндө келишимде аныкталган маанилерде колдонулат.

2-берене
[image: ]Макулдашуунун предмети

Ушул Макулдашуу бир мүчө мамлекеттин аудитордук уюмдарына жана жеке аудиторлоруна башка мүчө мамлекеттерде аудитордук ишти жүзөгө ашырууга уруксат берүүнү жана бир мүчө мамлекеттин аудиторлоруна башка мүчө мамлекеттерде аудитордук ишти жүзөгө ашырууга катышууга уруксат берүүнү камсыз кылуу менен байланышкан мамилелерди жөнгө салат, ошондой эле мүчө мамлекеттерде аудитордук ишти жүзөгө ашырууга жана жөнгө салууга карата бирдиктүү мамилелерди аныктайт.

3-берене
Аудитордук ишти жүзөгө ашырууга уруксат берүү

1. Мүчө мамлекеттеги аудитордук иш ошол мүчө мамлекетте аудитордук ишти жүзөгө ашырууга укук алган жактар тарабынан жүзөгө ашырылат.
Аудитордук уюмдар (ушул Макулдашуунун 32-беренесинин 2 жана 
4-пункттарында көрсөтүлгөн аудитордук уюмдарды кошпогондо) жана бир мүчө мамлекеттин жеке аудиторлору башка мүчө мамлекеттерде аудитордук ишти жүзөгө ашырууга укуктуу.
Эгерде бул мүчө мамлекеттин мыйзамдарында каралса, аудитордук иш жеке аудиторлор тарабынан жүзөгө ашырылышы мүмкүн.
2. Бир мүчө мамлекеттин аудиторлору (ушул Макулдашуунун 32-беренесинин 3-пунктунда көрсөтүлгөн жактардан тышкары) башка мүчө мамлекеттерде аудитордук ишти жүзөгө ашырууга катышууга укуктуу.

4-берене
Аудитордук ишти жүзөгө ашырган жактарга 
карата талаптар

1. Мүчө мамлекетте аудитордук ишти аудитордук уюм катары жүзөгө ашыруу укугун алуу үчүн юридикалык жак төмөнкү талаптарга жооп бериши керек:
а) мүчө мамлекеттин мыйзамдарында белгиленген эмгек келишимдеринин негизинде негизги иштеген жери боюнча ошол юридикалык жактын кызматкери болуп саналган аудиторлордун саны – 3төн кем эмес;
б) ошол юридикалык жактын аудиторлорго жана (же) аудитордук уюмдарга таандык уставдык (топтомо) капиталынын үлүшү – 51 пайыздан кем эмес;
в) ошол юридикалык жактын коллегиялуу аткаруу органындагы аудиторлордун саны – мындай органдын курамынын 50 пайызынан кем эмес. Ошол юридикалык жактын жеке аткаруучу органы болуп саналган жак аудитор болууга тийиш;
г) аудиторлордун кесиптик бирикмелерин (өзүн-өзү жөнгө салуучу уюмдарды), ишкердик сапаттарын, ишкердик жүрүм-турумун, юридикалык жактын, анын органдарынын, ээлеринин, аффилирленген жактарынын, туунду жана көз каранды уюмдарынын ишин кошо алганда, жарандык жүгүртүмдүн катышуучуларынын оң баалоосунан көрүнгөн кынтыксыз ишкердик бедели;
д) иштин сапатына ички контролду жүзөгө ашыруу эрежелеринин болушу.
2. Аудитордук ишти жүзөгө ашырууну каалаган юридикалык жак ачык (айкын) акционердик коом же мамлекеттик (муниципалдык) унитардык ишкана формасында түзүлүшү мүмкүн эмес.
3. Мүчө мамлекетте жеке аудитор катары аудитордук ишти жүзөгө ашыруу укугуна ээ болуу үчүн мамлекеттин мыйзамдарына ылайык жеке ишкер катары катталган жеке жак төмөнкү талаптарга жооп бериши керек:
[image: ]а) ушул Макулдашуунун 5-беренесинин 1-пунктунда каралган талаптарга шайкеш келүү;
б) иштин сапатына ички контролду жүзөгө ашыруу эрежелеринин болушу.
4. Мүчө мамлекет өз мыйзамдарында ушул мүчө мамлекеттин юридикалык жактары болуп саналган аудитордук уюмдарга жана ошол мүчө мамлекетте жеке ишкер катары катталган жеке аудиторлорго карата ушул берененин 1 жана 
3-пункттарында белгиленген талаптарга карата кошумча талаптарды белгилөөгө укуктуу.

5-берене
Аудитордук ишти жүзөгө ашырууга катышкан 
жактарга карата талаптар

1. Аудитор катары аудитордук ишке мүчө мамлекетте катышууга укук алуу үчүн жеке жак төмөнкү талаптарга жооп берүүгө тийиш:
а) жогорку билимдин болушу;
б) аудитордук ишти жүзөгө ашыруу же бухгалтердик эсепти жүргүзүү жана бухгалтердик (финансылык) отчеттуулукту түзүү менен байланышкан практикалык иш тажрыйбасынын болушу;
в) оор жана өзгөчө оор кылмыштар үчүн жана экономика чөйрөсүндөгү кылмыштар үчүн алынбаган же жоюлбаган соттуулуктун жоктугу, ошондой эле аудиторлордун кесиптик бирикмелерин (өзүн-өзү жөнгө салуучу уюмдарды), жеке адамдын ишкердик жана кесиптик сапаттарын, анын ишкердик жүрүм-турумун кошо алганда, жарандык жүгүртүмдүн катышуучуларынын оң баалоосу менен көрүнгөн кынтыксыз ишкердик (кесиптик) бедели;
г) аудитордун квалификациялык аттестатынын (күбөлүгүнүн, сертификатынын) болушу.
2. Аудитор аудитордук уюмдун кызматкери же жеке аудитор катары алар менен тиешелүүлүгүнө жараша аудитордук уюмдун же жеке аудитордун ортосундагы эмгек келишиминин негизинде аудитордук ишти жүзөгө ашырууга катышат.

6-берене
Аудитордук ишти жүзөгө ашыруу (аудитордук ишти жүзөгө ашырууга катышуу) укугунун пайда болушу жана токтотулушу 

1. Аудитордук ишти жүзөгө ашырууну (аудитордук ишти жүзөгө ашырууга катышууну) каалаган жак ал жөнүндө маалыматтар аудитордук уюмдардын, жеке аудиторлордун жана аудиторлордун реестрине киргизилген датадан тартып аудитордук уюм, жеке аудитор (аудитор катары аудитордук ишти жүзөгө ашырууга катышуучу) катары аудитордук ишти жүзөгө ашырууга укуктуу.
2. Эгерде жак ушул Макулдашуунун 4 жана 5-беренелеринде белгиленген талаптарга ылайык келбей калса, ошондой эле мүчө мамлекеттин мыйзамдарында белгиленген башка негиздер боюнча жана тартипте аудитордук уюм, жеке аудитор жана аудитор катары аудитордук ишти жүзөгө ашырууга катышуу укугу жокко чыгарылууга тийиш жана мындай укукту жокко чыгаруу жөнүндө маалыматтар аудитордук уюмдардын, жеке аудиторлордун жана аудиторлордун реестрине киргизилген датадан тартып токтотулат.

7-берене
Квалификациялык экзамен

1. Квалификациялык экзамен аудитордук ишти жүзөгө ашырууга катышууну каалаган жеке адамдын кесиптик квалификациясын текшерүү максатында өткөрүлөт.
2. Квалификациялык экзаменди тапшыруу аудитордук ишти жүзөгө ашырууга тиешеси бар тармактардагы теориялык билимдердин зарыл деңгээлин жана аудитордук ишти жүзөгө ашырууга катышууну каалаган жеке жактын аталган билимдерди практикалык иште колдонууга жөндөмдүүлүгүн ырастоого тийиш.
3. Теориялык билим деңгээлди текшерүү төмөнкү тармактарда жүргүзүлүүгө тийиш: 
а) аудитордук иш;
б) аудитордук иш жөнүндө мүчө мамлекеттин мыйзамдары;
в) мүчө мамлекеттин бухгалтердик эсеп жөнүндө мыйзамдары;
г) финансылык отчеттуулуктун эл аралык стандарттары;
д) аудитордук иштин эл аралык стандарттары;
е) тобокелдиктерди башкаруу, иштин сапатын ички контролдоо;
ж) башкаруучулук эсеп;
з) аудиторлордун кесиптик этикасы жана көз карандысыздыгы;
и) бухгалтердик эсеп теориясы;
к) финансылык талдоо;
л) финансылык эсеп.
4. Теориялык билимдин деңгээлин текшерүү ошондой эле төмөнкү тармактарда да жүргүзүлүүгө тийиш (мындай тармактар аудитордук ишти жүзөгө ашыруу менен байланышкан деңгээлде):
а) маалыматтык технологиялар жана компьютердик системалар;
б) математика, статистика;
в) мүчө мамлекеттин салык, жарандык, эмгек мыйзамдары, ошондой эле мүчө мамлекеттин кудуретсиздик (банкроттук) жөнүндө мыйзамдары;
г) жалпы экономикалык теория, финансы, микроэкономика;
д) уюмдун финансыларын башкаруунун негизги принциптери.
5. Мүчө мамлекет:
а) квалификациялык экзаменди өткөрүүнүн тартибин, анын ичинде талапкердин квалификациялык экзаменге катышуусунун тартибин, ошондой эле квалификациялык экзамендин натыйжаларын аныктоонун тартибин белгилейт. Жок дегенде квалификациялык экзамендин бир бөлүгү жазуу жүзүндө же электрондук түрдө (тестирлөө формасында ж.б.) өткөрүлүшү керек;
б) квалификациялык экзамен өткөрүүнү жүзөгө ашыруучу органды (органдарды) аныктайт. Квалификациялык экзаменди өткөрүүнү жүзөгө ашыруучу органдар мүчө мамлекеттин мамлекеттик органдары, аудиторлордун кесиптик бирикмелери (өзүн-өзү жөнгө салуучу уюмдар), ушул максаттар үчүн атайын түзүлгөн уюмдар болушу мүмкүн;
в) аудитордун квалификациялык аттестатын (күбөлүгүн, сертификатын) берүү тартибин белгилейт;
г) аудитор катары аудитордук ишти жүзөгө ашырууга катышууга укук алууга талапкер жеке жак үчүн жогорку билим берүү адистиктеринин тизмегин белгилөөгө укуктуу;
д) ушул берененин 3 жана 4-пункттарында көрсөтүлгөн, алар боюнча эл аралык аттестат (күбөлүк, сертификат, диплом) бар жааттагы билимдерин текшерүүдөн бошотуу тартибин белгилөөгө укуктуу;
е) аудитор катары аудитордук ишти жүзөгө ашырууга катышууга укук алууга талапкер жеке жак алар боюнча окуудан өткөн жогорку билим берүүнүн билим берүү программаларына талаптарды белгилөөгө укуктуу.
6. Бир мүчө мамлекетте берилген аудитордун квалификациялык аттестат (күбөлүк, сертификат) башка мүчө мамлекеттерде жарактуу жана мөөнөтсүз же анын жарактуулук мөөнөтү аяктаган датага чейин колдонулат (эгерде мындай мөөнөт белгиленген болсо).

8-берене
Практикалык иш тажрыйбасы

1. Ушул Макулдашуунун 5-беренесинин 1-пунктунун «б» пунктчасында каралган аудитор катары аудитордук ишти жүзөгө ашырууга катышууну каалаган жеке жактын практикалык иш тажрыйбасы мындай адамдын практикалык иште аудитордук ишти жүзөгө ашырууга тиешеси бар тармактардагы теориялык билимдерин колдонуу мүмкүнчүлүгүн камсыз кылууга тийиш.
2. Аудитордук ишти жүзөгө ашырууга аудитор катары катышууну каалаган жеке жактардын аудитордук ишти жүзөгө ашырууга же бухгалтердик эсепти жүргүзүүгө жана бухгалтердик (финансылык) отчеттуулукту түзүүгө байланыштуу минималдуу иш стажы мүчө мамлекеттин мыйзамдары менен белгиленет жана 
3 жылдан кем болбошу керек.
Мында көрсөтүлгөн иш стажынын акыркы 3 жылынын 1 жылдан кем эмеси ушул Макулдашуунун 32-беренесинин 3-пунктунун жоболоруна зыян келтирбестен аудитордук уюмда аудитордук ишти жүзөгө ашырууга байланышкан кызматтарда иштөөгө туура келүүгө тийиш.

9-берене
Квалификацияны жогорулатуу программалары боюнча окутуу

1. Аудитор анда аудитордук ишти жүзөгө ашырууга катышуу (жеке аудитор катары аудитордук ишти жүзөгө ашыруу) укугу пайда болгон жылдан кийинки жылдан тартып квалификацияны жогорулатуу программалары боюнча окутуудан (мындан ары – окутуу) өтүүгө тийиш.
2. Аудиторлорду окутуу алардын теориялык билимдеринин, кесиптик көндүмдөрүнүн жана жөндөмдөрүнүн зарыл болгон деңгээлинин сакталышын камсыз кылууга тийиш.
3. Аудиторлорду окутуунун минималдуу узактыгы мүчө мамлекеттин мыйзамдары менен белгиленет жана ырааттуу 2 календардык жыл үчүн 80 сааттан кем болбошу керек.
4. Мүчө мамлекет аудиторлордун окутуудан өтүүсүнүн мезгилдүүлүгүн жана тартибин белгилейт.

10-берене
Аудитордук уюмдардын, жеке аудиторлордун 
жана аудиторлордун реестри 

[bookmark: _Hlk169678222]1. Аудитордук уюм, жеке аудитор, аудитор жөнүндө маалыматтар аудитордук уюмдардын, жеке аудиторлордун жана аудиторлордун реестрине киргизилүүгө тийиш.
2. Аудитордук уюм, жеке аудитор, аудитор жөнүндө маалыматтар аталган реестрге тиешелүү жазуу киргизилген датадан тартып аудитордук уюмдардын, жеке аудиторлордун жана аудиторлордун реестрине киргизилген же андан чыгарылган болуп эсептелет.
3. Аудитордук уюм, жеке аудитор, аудитор аудитордук уюмдардын, жеке аудиторлордун жана аудиторлордун реестриндеги жазуулардын жеке (негизги) каттоо номерине (мындан ары – жеке каттоо номери) ээ болууга тийиш. 
4. Аудитордук уюмдардын, жеке аудиторлордун жана аудиторлордун реестринде ушул Макулдашуунун 11 жана 12-беренелеринде каралган маалыматтардан тышкары төмөнкү маалыматтар да камтылууга тийиш:
а) аудитордук уюмдардын, жеке аудиторлордун жана аудиторлордун реестрин жүргүзүүчү органдын толук аталышы жана дареги; 
б) аудитордук уюмдардын, жеке аудиторлордун жана аудиторлордун ишинин сапатына тышкы контролду жүзөгө ашыруучу органдын толук аталышы жана дареги;
в) аудитордук уюмдарга, жеке аудиторлорго жана аудиторлорго карата таасир этүү чараларын колдонууга ыйгарым укуктуу органдын толук аталышы жана дареги.
5. Аудитордук уюмдардын, жеке аудиторлордун жана аудиторлордун реестри электрондук формада жүргүзүлөт жана аудитордук уюмдардын, жеке аудиторлордун жана аудиторлордун реестрин жүргүзүүчү органдын «Интернет» маалыматтык-телекоммуникациялык тармагындагы (мындан ары – Интернет тармагы) расмий сайтында жеткиликтүү болууга тийиш.
6. Мүчө мамлекет аудитордун жеке маалыматтарын кошпогондо, аудитордук уюмдардын, жеке аудиторлордун жана аудиторлордун реестринде камтылган маалыматтардын ачыктыгын жана жалпыга жеткиликтүүлүгүн камсыз кылат. Аудитордук уюмдардын, жеке аудиторлордун жана аудиторлордун реестрине киргизилген аудитордун жеке маалыматтары кызыкдар жактарга мүчө мамлекеттин мыйзамдарында белгиленген негиздерде жана тартипте гана берилет.
7. Аудитордук уюм, жеке аудитор, аудитор аудитордук уюмдардын, жеке аудиторлордун жана аудиторлордун реестрине киргизилген алар тууралуу маалыматтардын аныктыгы үчүн, ошондой эле аудитордук уюмдардын, жеке аудиторлордун жана аудиторлордун реестрин жүргүзүүчү органга (органдарга) мындай маалыматтардын өзгөргөндүгү жөнүндө өз убагында кабарланышы үчүн жоопкерчилик тартат.
8. Аудитордук уюмдардын, жеке аудиторлордун жана аудиторлордун реестрине киргизилген маалыматтар актуалдуу абалда сакталууга тийиш.

11-берене
Аудитордук уюмдардын, жеке аудиторлордун жана 
аудиторлордун реестрине киргизүлүүчү жеке аудитор жана 
аудитор жөнүндө маалыматтар

Аудитордук уюмдардын, жеке аудиторлордун жана аудиторлордун реестрине жеке аудитор жана аудитор жөнүндө эң аз дегенде төмөнкү маалыматтар киргизилет:
фамилиясы, аты, атасынын аты (бар болсо); 
туулган датасы (күнү, айы, жылы); 
жашаган (катталган) жери; 
жеке каттоо номери; 
жеке ишкер катары мамлекеттик каттоодон өткөндүгү жөнүндө маалыматтар (жеке аудитор үчүн); 
аудитордун квалификациялык аттестаты (күбөлүгү, сертификаты) жөнүндө маалыматтар (аудитордун квалификациялык аттестатынын (күбөлүгүнүн, сертификатынын) номери, аудитордун квалификациялык аттестатын (күбөлүгүн, сертификатын) берүү жөнүндө чечим кабыл алынган дата, аудитордун көрсөтүлгөн аттестатын (күбөлүгүн, сертификатын) берген органдын (уюмдун) аталышы;
байланыш телефонунун номери (жеке аудитор үчүн); 
электрондук почтанын дареги (бар болсо); 
Интернет тармагындагы расмий сайтынын дареги (бар болсо); 
эмгек келишиминин негизинде кызматкери аудитор болуп саналган аудитордук уюм же жеке аудитор жөнүндө маалыматтар (аудитордук уюмдун аталышын же жеке аудитордун фамилиясын, атын, атасынын атын (бар болсо), аудитордук уюмдун жайгашкан жерин же жеке аудитордун жашаган (катталган) жерин, Интернет тармагындагы расмий сайтынын дарегин (бар болсо), аудитордук уюмдун же жеке аудитордун жеке каттоо номерин көрсөтүү менен);
башка мүчө мамлекеттерде жана мүчө мамлекет болуп саналбаган мамлекеттерде аудитор катары катталгандыгы жөнүндө маалыматтар (каттоочу органдын аталышын жана аудитордун жеке каттоо номерин көрсөтүү менен (бар болсо)); 
аудитордук иш жөнүндө мүчө мамлекеттин мыйзамдарынын талаптарын бузгандыгы үчүн таасир этүү чараларын колдонуу тууралуу маалыматтар (таасир этүү чараларын колдонуу тууралуу чечим кабыл алган мүчө мамлекеттин органынын аталышын, көрсөтүлгөн чечим кабыл алынган датаны, көрсөтүлгөн чечимдин номерин (бар болсо), бузуунун түрүн жана таасир этүү чаралары жөнүндө маалыматтарды көрсөтүү менен); 
жеке аудитордун иштин сапатын тышкы контролдоодон өткөндүгү жөнүндө маалыматтар (иштин сапатын текшерүү жүргүзүлгөн датаны жана текшерүү жүргүзгөн мүчө мамлекеттин органынын аталышын көрсөтүү менен); 
аудитордун жеке ишкер катары ишинин башталышы (токтотулушу) жөнүндө маалыматтар (мындай иштин башталышы (токтотулушу) жөнүндө жазуунун датасын жана мамлекеттик каттоо номерин көрсөтүү менен). 
Эгерде ал жөнүндө маалыматтар аудитордук уюмдардын, жеке аудиторлордун жана аудиторлордун реестрине киргизилген аудитор аудитордук ишти жүзөгө ашырууга өзү аудитордук уюмдардын, жеке аудиторлордун жана аудиторлордун реестрине киргизилген мүчө мамлекетте гана катышууга укуктуу болсо, анда реестрде бул чектөөнү көрсөтүү камтылууга тийиш. 

12-берене
[bookmark: _Hlk169678930]Аудитордук уюмдардын, жеке аудиторлордун жана 
аудиторлордун реестрине киргизүлүүчү аудитордук
уюмдар жөнүндө маалыматтар

Аудитордук уюмдардын, жеке аудиторлордун жана аудиторлордун реестрине аудитордук уюм жөнүндө эң аз дегенде төмөнкү маалыматтар киргизилет:
толук аталышы жана кыскартылган аталышы (бар болсо); 
уюштуруу-укуктук формасы; 
жайгашкан жери (юридикалык жактын дареги); 
жеке каттоо номери; 
юридикалык жак катары мамлекеттик каттоо жөнүндө маалыматтар; 
электрондук почтасынын дареги (бар болсо); 
Интернет тармагындагы расмий сайтынын дареги (бар болсо); 
бардык филиалдардын жана өкүлчүлүктөрдүн жайгашкан жери (бар болсо);
аудитордук уюмдун менчик ээлери (катышуучулары, акционерлери) жөнүндө маалыматтар (фамилияларын, аттарын, атасынын аттарын (бар болсо), аталыштарын жана даректерин көрсөтүү менен); 
аудитордук уюмдун коллегиялуу жана (же) жеке аткаруу органынын мүчөлөрү жөнүндө маалыматтар (фамилияларын, аттарын, атасынын аттарын (бар болсо) көрсөтүү менен);
эмгек келишиминин негизинде аудитордук уюмдун кызматкерлери болуп саналган аудиторлор тууралуу маалыматтар (фамилияларын, аттарын, атасынын аттарын (бар болсо), жеке каттоо номерлерин, аудитордун квалификациялык аттестаттарынын (күбөлүктөрүнүн, сертификаттарынын) номерлерин көрсөтүү менен);
Бухгалтерлердин эл аралык федерациясынын (аудитордук уюмдардын эл аралык тармактарынын) фирмаларынын форумуна мүчө болуп саналган аудитордук уюмдардын бирикмелерине мүчөлүгү (башкача катышуусу) жөнүндө маалыматтар (ар бир ушундай эл аралык тармак үчүн ушул тармактын бардык мүчөлөрүнүн аталыштарын жана жайгашкан жерин же мындай маалыматтарды алууга мүмкүн болгон маалымат булагын (Интернет тармагындагы расмий сайттын дарегин ж.б.) көрсөтүү менен);
башка мүчө мамлекеттерде жана мүчө мамлекет болуп саналбаган мамлекеттерде аудитордук уюм (башка окшош жак) катары катталгандыгы жөнүндө маалыматтар (каттоочу органдын аталышын жана жеке каттоо номерин (бар болсо) көрсөтүү менен);
аудитордук иш жөнүндө мүчө мамлекеттин мыйзамдарынын талаптарын бузгандыгы үчүн таасир этүү чараларын колдонуу тууралуу маалыматтар (таасир этүү чараларын колдонуу тууралуу чечим кабыл алган мүчө мамлекеттин органынын аталышын, көрсөтүлгөн чечимдин кабыл алынган датасын, көрсөтүлгөн чечимдин номерин (бар болсо), бузуунун түрүн жана таасир этүү чаралары тууралуу маалыматтарды көрсөтүү менен); 
иштин сапатына тышкы контролдон өткөндүгү жөнүндө маалыматтар (иштин сапатын текшерүү жүргүзүлгөн датаны жана текшерүү жүргүзгөн мүчө мамлекеттин органынын аталышын көрсөтүү менен);
аудитордук уюмдун ишин токтотуу жөнүндө маалыматтар (аудитордук уюмдун ишин токтотуу жөнүндө чечим кабыл алган мүчө мамлекеттин органынын аталышын жана мындай чечим кабыл алынган датаны көрсөтүү менен).
[bookmark: _Hlk169679266]Эгерде ал жөнүндө маалыматтар аудитордук уюмдардын, жеке аудиторлордун жана аудиторлордун реестрине киргизилген аудитордук уюм аудитордук ишти ал аудитордук уюмдардын, жеке аудиторлордун жана аудиторлордун реестрине киргизилген ошол мүчө мамлекетте гана жүзөгө ашырууга укуктуу болсо, анда реестрде бул чектөөгө көрсөтмө камтылууга тийиш.

13-берене
Аудитордук уюмдардын, жеке аудиторлордун жана аудиторлордун
реестри жүргүзүлгөн тил

1. Аудитордук уюмдардын, жеке аудиторлордун жана аудиторлордун реестри мүчө мамлекеттердин мамлекеттик тилдеринде жана орус тили мүчө мамлекеттин мамлекеттик тили болуп саналбаган учурда орус тилинде жүргүзүлөт. 
2. Мүчө мамлекет аудитордук уюмдардын, жеке аудиторлордун жана аудиторлордун реестрине киргизилген маалыматтардын бирдейлигин мүчө мамлекеттин мамлекеттик тилинде жана орус тилинде камсыз кылат.

14-берене
Мүчө мамлекеттердин аудитордук уюмдардын, жеке аудиторлордун жана аудиторлордун реестрин жүргүзүүгө жооптуу органдары

1. Мүчө мамлекет төмөнкүлөрдү аныктайт:
а) аудитордук уюмдардын, жеке аудиторлордун жана аудиторлордун реестрин жүргүзүү үчүн жооптуу орган (органдар). Аудитордук уюмдардын, жеке аудиторлордун жана аудиторлордун реестрин жүргүзүү үчүн жооптуу органдар мүчө мамлекеттин мамлекеттик органдары, аудиторлордун кесиптик бирикмелери 
(өзүн-өзү жөнгө салуучу уюмдары) ушул максаттар үчүн атайын түзүлгөн уюмдар болушу мүмкүн;
б) аталган реестрди жүргүзүүгө жооптуу орган (органдар) тарабынан аудитордук уюмдардын, жеке аудиторлордун жана аудиторлордун реестрин жүргүзүү тартибин.
2. Мүчө мамлекет аудитордук уюмдардын, жеке аудиторлордун жана аудиторлордун реестрин жүргүзүү үчүн жооптуу орган (органдар) тууралуу башка мүчө мамлекеттерге жана Евразия экономикалык комиссиясына (мындан ары – Комиссия) маалымдайт. 
3. Мүчө мамлекеттердин аудитордук уюмдардын, жеке аудиторлордун жана аудиторлордун реестрлерин жүргүзүү үчүн жооптуу органдары бири-бирине жана Комиссияга аудитордук уюмдардын, жеке аудиторлордун жана аудиторлордун реестрлери жайгаштырылган Интернет тармагындагы өздөрүнүн расмий сайттарынын даректери жөнүндө маалымдашат. 
Комиссия Бирликтин расмий сайтына аудитордук уюмдардын, жеке аудиторлордун жана аудиторлордун реестрин жүргүзүү үчүн жооптуу мамлекеттик органдардын, аталган реестрлер жайгаштырылган Интернет тармагындагы расмий сайттарынын даректеринин тизмегин жайгаштырат.
4. Мүчө мамлекеттердин аудитордук уюмдардын, жеке аудиторлордун жана аудиторлордун реестрин жүргүзүү үчүн жооптуу органдарынын өз ара аракеттенүү тартиби Бирликтин алкагында эл аралык келишим менен аныкталат.

15-берене
Аудитордук иштин стандарттары

1. Мүчө мамлекеттерде аудитордук иш аудитордук иштин эл аралык стандарттарына ылайык жүзөгө ашырылат. Ушул Макулдашуунун максаттары үчүн аудитордук иштин эл аралык стандарттары деп Бухгалтерлердин эл аралык федерациясы тарабынан кабыл алынуучу төмөнкүдөй документтер түшүнүлөт: 
а) сапатты контролдоонун эл аралык стандарттары;
б) аудиттин эл аралык стандарттары;
в) аудит тажрыйбасы жөнүндө эл аралык отчеттор;
г) серептик текшерүүлөрдүн эл аралык стандарттары;
д) камсыз кылуучу тапшырмалардын эл аралык стандарттары;
е) аудитти коштоочу кызмат көрсөтүүлөрдүн эл аралык стандарттары;
ж) аудитордук иштин эл аралык стандарттарынын ажырагыс бөлүгү катары Бухгалтерлердин эл аралык федерациясы тарабынан аныкталган башка документтер;
з) ушул пункттун «а» – «ж» пунктчаларында көрсөтүлгөн документтерге өзгөртүүлөрдү киргизүүнү караган документтер.
2. Аудитордук иштин эл аралык стандарттары мүчө мамлекетте колдонуу үчүн мүчө мамлекеттин мыйзамдарында белгиленген тартипте колдонууга киргизилет.
3. Мүчө мамлекетте аудитордук иштин эл аралык стандарттарынан тышкары аудитордук иштин башка эрежелери (аудитордук иштин улуттук стандарттары (эрежелери), аудиторлордун кесиптик бирикмелеринин (өзүн-өзү жөнгө салуучу уюмдардын) аудитордук ишинин стандарттары ж.б.) колдонулушу мүмкүн. Мүчө мамлекетте аудитордук иштин башка эрежелерин колдонууга, эгерде алар төмөнкүлөргө карата талаптарды белгилесе, уруксат берилет:
а) аудитордук иштин эл аралык стандарттары менен жөнгө салынбаган маселелер боюнча аудитордук ишти жүзөгө ашыруу;
б) аудитордук иштин эл аралык стандарттарында белгиленген талаптарга карата кошумча аудитордук жол-жоболорду, эгерде бул аудитти жүргүзүүнүн өзгөчөлүктөрү же аудитти коштоочу кызматтарды көрсөтүүнүн өзгөчөлүктөрү менен шартталса;
в) аудитти жүргүзүүнүн жүрүшүндө кошумча ишти аткаруу же ишенимдүүлүктү камсыз кылуучу башка текшерүүлөрдү аткаруу үчүн зарыл болгон аудитордук жол-жоболорду, мүчө мамлекеттин мыйзамдарында белгиленген көлөмдү жана мүнөздү (анын ичинде аудитордук уюмдун, жеке аудитордун алдына коюлган кошумча маселелерди), ошондой эле мындай иштин натыйжаларын аудитордук корутундуда, корутундуда (баяндоо тартибин, чагылдырылуучу маалыматтын курамын, конкреттүү туюндурмаларды кошо алганда) чагылдырууга.
4. Эгерде мүчө мамлекетте аудитордук ишти жүзөгө ашыруу үчүн аудитордук иштин башка эрежелерин колдонууга жол берилсе, мындай эрежелер:
а) аудитордук иштин эл аралык стандарттарына каршы келүүгө;
б) аудитордук ишти жүзөгө ашыруу үчүн тоскоолдуктарды түзүүгө тийиш эмес.

16-берене
Аудитордук уюмдардын, жеке аудиторлордун жана 
аудиторлордун көз карандысыздыгы

1. Мүчө мамлекеттерде Бухгалтерлердин эл аралык федерациясы тарабынан кабыл алынган Кесипкөй бухгалтерлердин этика кодекси (аудитордук ишти жүзөгө ашыруу бөлүгүндө) колдонулат (мындан ары – Кесипкөй бухгалтерлердин этика кодекси).
2. Аудитордук уюмдар, жеке аудиторлор, аудиторлор Кесипкөй бухгалтерлердин этика кодексине ылайык аудитордук уюмдардын, жеке аудиторлордун, аудиторлордун аудитордук кызмат көрсөтүлүп жаткан жактардан (аудитордук кызмат көрсөтүү келишимин түзгөн жактардан) көз карандысыздыгына карата аудитордук уюм, жеке аудитор тарабынан изилденүүчү маалымат жөнүндө 
ой-пикирин билдирүү менен байланышкан талаптарды сактоого тийиш.
3. Аудитордук уюмдар, жеке аудиторлор, аудиторлор кызыкчылыктардын кагылышуусунун пайда болушуна алып келген же мындай кагылыштын пайда болушуна коркунуч туудурган аракеттерди жүзөгө ашырууга укуксуз.
Ушул Макулдашуунун максаттары үчүн кызыкчылыктардын кагылышы деп аудитордук уюмдун, жеке аудитордун, аудитордун кызыкчылыгы ушундай аудитордук уюмдун, жеке аудитордун аудиттелүүчү жактын бухгалтердик (финансылык) отчету жөнүндө же ал тарабынан берилүүчү башка маалыматтар тууралуу пикирине таасир этиши мүмкүн болгон кырдаал түшүнүлөт.

17-берене
Аудиторлордун кесиптик этикасы

Аудитордук уюмдар, жеке аудиторлор, аудиторлор аудитордук ишти жүзөгө ашырууда (аудитордук ишти жүзөгө ашырууга катышууда) Кесипкөй бухгалтерлердин этика кодексинде белгиленген аудиторлордун кесиптик этикасынын талаптарын сактоого тийиш.

18-берене
Аудитордук сыр

1. Ушул берененин 3-пунктунда көрсөтүлгөн жактар, ошондой эле мүчө мамлекеттин мыйзамдарында аныкталган башка жактар мүчө мамлекеттин мыйзамдарына ылайык аудитордук сырды түзгөн маалыматтын купуялуулугун камсыз кылууга карата талаптарды сактоого тийиш.
2. Аудитордук сырды аудитордук уюмдар, жеке аудиторлор жана алардын кызматкерлери аудитордук ишти жүзөгө ашырууда жана аудитордук ишке байланыштуу башка кызматтарды көрсөтүүдө алган жана (же) түзгөн ар кандай маалыматтар жана документтер түзөт, төмөнкүлөрдү кошпогондо:
а) аудитордук кызмат көрсөтүлгөн адам тарабынан же анын макулдугу менен жарыяланган маалыматтар;
б) аудитордук кызматтарды көрсөтүү келишимин түзүү жөнүндө маалыматтар;
в) аудитордук сый акынын чоңдугу жөнүндө маалыматтарды.
3. Аудитордук уюм, жеке аудитор жана алардын кызматкерлери аудитордук сырды түзгөн маалыматтарды жана документтерди үчүнчү жактарга берүүгө же аудитордук кызмат көрсөтүлгөн адамдын алдын ала жазуу жүзүндөгү макулдугусуз мындай маалыматтарды жана мындай документтердин мазмунун ачыкка чыгарууга укуксуз, буга мамлекеттин мыйзамдарында белгиленген, аймагында аудитордук кызмат көрсөтүлгөндөн башка учурлар кирбейт.

19-берене
Аудитордук кызмат көрсөтүүнүн 
сапатын ички контролдоо

1. Аудитордук кызмат көрсөтүүдө аудитордук уюм, жеке аудитор иштин сапатына ички контролдун эрежелерин белгилөөгө жана сактоого тийиш.
2. Аудитордук уюмдун, жеке аудитордун ишинин сапатын ички контролдоонун эрежелери аудитордук иштин стандарттарына ылайык белгиленет.

20-берене
Аудитордук корутунду, корутунду, отчет

[image: ]1. Аудитордук корутунду, корутунду, отчет аудитордук ишти жүзөгө ашырууда аудитордук иштин стандарттарына ылайык түзүлөт.
2. Мүчө мамлекетте аудитордук ишти жүзөгө ашырууга укугу бар адам тарабынан түзүлгөн аудитордук корутунду, корутунду, отчет башка мүчө мамлекеттерде расмий документтер катары таанылат.

21-берене
Аудитордук кызмат көрсөтүүнү уюштуруу

1. Мүчө мамлекет өзүнүн мыйзамдарында төмөнкүлөргө ылайык талаптарды белгилейт:
а) аудитордук уюм, жеке аудитор аудитордук кызмат көрсөтүү үчүн зарыл жана жетиштүү болгон финансылык, материалдык жана эмгек ресурстары менен камсыз болууга тийиш;
б) аудитордук уюмга, жеке аудиторго аудитордук кызмат көрсөткөндүгү үчүн аудитордук сый акы:
аудитордук кызмат көрсөтүү келишиминде каралган аудитордук кызмат көрсөтүү үчүн аудитордук иштин стандарттарына ылайык жетиштүү болууга тийиш;
аудитордук уюм, жеке аудитор тарабынан аудитордук кызмат көрсөтүү келишиминде каралган аудитордук кызмат көрсөтүүнүн натыйжасында түзүлө турган көз карандысыз пикирге карата кандайдыр бир талаптардын аткарылышы, ошондой эле аудитордук уюм, жеке аудитор бул жакка кошумча кызматтарды көрсөтүшү менен шартталышы мүмкүн эмес;
келечекте кандайдыр бир окуянын (фактынын) болушуна көз каранды болушу мүмкүн эмес.
2. Аудитордук уюм, жеке аудитор аудитордук кызмат көрсөткөн жактардын эсебин жүргүзүүгө тийиш. Мындай ар бир жакка карата аудитордук уюм, жеке аудитор төмөнкүдөй маалыматтарды камтууга тийиш:
а) аталышы, жайгашкан жери (юридикалык жактын дареги жана иши жүзөгө ашырылган анык дареги);
б) аудитордук кызматтарды көрсөтүүгө жооптуу адамдын фамилиясы, аты, атасынын аты (бар болсо);
в) ушул Макулдашуунун 23-беренесинин 2-пунктунда каралган, ушундай жактан алынган ар кандай башка кызмат көрсөтүүлөр үчүн аудитордук сый акынын жана сый акынын өлчөмү;
г) аудитордук уюмга, жеке аудиторго алар көрсөткөн аудитордук кызматтарга карата коюлган ар кандай жазуу жүзүндөгү дооматтар.
3. Аудитордук уюм, жеке аудитор төмөнкүлөргө милдеттүү:
а) аудитордук кызмат көрсөтүүнүн ар бир келишими боюнча жумушчу документтерин аудитордук иштин стандарттарында белгиленген көлөмдө жана тартипте жүргүзүүгө;
б) аудитордук кызмат көрсөтүү келишими боюнча жумушчу документтерин аудитордук корутунду, корутунду, отчет түзүлгөн датадан тартып 60 календардык күндөн кечиктирбестен тариздөөгө;
в) жумушчу документтерин аудитордук корутунду, корутунду, отчет түзүлгөн датадан тартып 5 жылдан кем эмес сактоого.
4. Мүчө мамлекет өз мыйзамдарында төмөнкүлөргө карата талаптарды белгилөөгө укуктуу:
а) ушул беренеде каралган талаптарга карата кошумча аудитордук уюмдун, жеке аудитордун жумушчу документтерин жүргүзүүгө;
б) аудитордук уюмдардын жетекчилерине жана (же) аудитордук кызмат көрсөтүү боюнча тапшырмалардын жетекчилерине.

22-берене
Милдеттүү аудит

1. Милдеттүү аудиттен төмөнкүлөр өтүүгө тийиш:
а) кредиттик уюмдун (банктын), камсыздандыруу уюмунун, өз ара камсыздандыруу коомунун, мамлекеттик эмес пенсиялык фонддун, баалуу кагаздары уюштурулган тооруктарга жол берилген уюмдун жылдык бухгалтердик (финансылык) отчету;
б) баалуу кагаздардын проспектине киргизилүүчү жылдык бухгалтердик (финансылык) отчет.
2. Милдеттүү аудит аудитордук уюмдар тарабынан гана жүргүзүлөт.
3. Мүчө мамлекет ушул берененин 1-пунктунда каралган талаптардан тышкары өзүнүн мыйзамдарында экономикалык субъекттин бухгалтердик (финансылык) отчеттуулугу милдеттүү аудитке жаткан учурларды белгилөөгө, ошондой эле мындай учурларда жеке аудиторлорго милдеттүү аудит жүргүзүүгө укук берүүгө укуктуу.
4. Милдеттүү аудитти жүргүзгөн аудитордук уюм жыл сайын өзүнүн иши тууралуу маалыматты Интернет тармагындагы өзүнүн расмий сайтында ачып берет.
5. Ушул берененин 4-пунктуна ылайык аудитордук уюм тарабынан ачылган маалыматта жок дегенде төмөнкүдөй маалыматтар камтылууга тийиш:
а) аудитордук уюмдун уюштуруу-укуктук формасы жана анын уставдык (топтомо) капиталынын үлүштөрүнүн менчик ээлеринин, катышуучулардын (аудиторлордун, аудитордук уюмдардын, башка жеке жана юридикалык жактардын) ортосунда бөлүштүрүлүшү жөнүндө маалыматтар;
б) аудитордук уюмдардын тармагы жөнүндө маалыматтар 
(штаб-квартирасынын аталышы, жайгашкан жери, Интернет тармагындагы расмий сайтынын дареги) (эгерде аудитордук уюм аудитордук уюмдардын тармагынын, анын ичинде эл аралык тармактын курамына кирсе);
в) аудитордук уюмдун ишинин сапатына акыркы тышкы текшерүү аяктаган дата жана бул текшерүүнү жүргүзгөн органдын (уюмдун) аталышы.
6. Мүчө мамлекет ушул берененин 5-пунктунда каралган маалыматтардан тышкары өзүнүн мыйзамдарында милдеттүү аудитти жүргүзүүчү аудитордук уюм тарабынан ачылган башка маалыматтарды белгилөөгө укуктуу.

23-берене
Аудитордук уюмдун, жеке аудитордун 
ишин чектөө

1. Аудитордук уюм, жеке аудитор ушул берененин 2-пунктунда каралган аудитордук ишти жана кызмат көрсөтүүлөрдү кошпогондо, башка ишкердик менен алектенүүгө укуксуз.
2. Аудитордук уюм, жеке аудитор аудитордук ишке байланыштуу төмөнкүдөй кызматтарды көрсөтүүгө укуктуу:
а) бухгалтердик эсепти коюу, бухгалтердик эсепти калыбына келтирүү жана жүргүзүү, бухгалтердик (финансылык) отчеттуулукту түзүү, бухгалтердик кеңеш берүү;
б) салыктык консультация берүү, салыктык эсепти коюу, салыктык эсепти калыбына келтирүү жана жүргүзүү, салыктык эсептөөлөрдү жана декларацияларды түзүү;
в) финансылык-чарбалык ишке байланыштуу башкаруучулук консультация берүү, анын ичинде мүчө мамлекеттин мыйзамдарына ылайык жеке ишкер катары катталган уюмдардын жана жеке жактардын финансылык-чарбалык ишин талдоо;
г) маалыматтык технологияларды киргизүү жана бухгалтердик эсепти автоматташтыруу маселелери боюнча консультация берүү;
д) баалоо иши;
е) инвестициялык долбоорлорду иштеп чыгуу жана талдоо, бизнес-пландарды түзүү;
ж) аудитордук ишке байланыштуу тармактарда илимий-изилдөө жана эксперименттик иштерди жүргүзүү;
з) аудитордук ишке байланыштуу тармактарда окутуу (бухгалтердик эсеп, экономика, финансы ж.б.);
и) мүчө мамлекеттин мыйзамдарында каралган башка кызмат көрсөтүүлөр.
3. Ушул берененин 2-пунктунда каралган аудитордук ишке байланыштуу кызмат көрсөтүүлөр мүчө мамлекеттердин мыйзамдарында белгиленген талаптарды, анын ичинде мындай кызмат көрсөтүүлөргө жол берүүгө тиешелүү талаптарды сактоо менен көрсөтүлөт.
4. Аудитордук уюм, жеке аудитор төмөнкү учурларда аудиттелүүчү жакка кызмат көрсөтүүгө жана ушул берененин 2-пунктунда каралган иштерди аткарууга укуксуз:
а) мындай кызматтарды көрсөтүү жана (же) мындай иштерди аткаруу аудитордук уюмдун, жеке аудитордун көз карандысыздыгына карата талаптарды сактабоого алып келсе же мындай талапты сактабоо коркунучун жаратса, кызыкчылыктардын кагылышуусуна алып келсе же болбосо мындай чыр-чатактын келип чыгышына коркунуч жаратса;
б) аудитордук уюм, жеке аудитор аудитордук уюмдун, жеке аудитордун көз карандысыздыгына карата талаптарды сактабоо коркунучун четтетүүгө же мындай коркунучту Кесипкөй бухгалтерлердин этика кодексинде белгиленген аудиторлордун көз карандысыздыгына жана кесиптик этикасына карата талаптар сактала турган деңгээлге чейин төмөндөтүү үчүн зарыл чараларды көрө алышпаса.
5. Мүчө мамлекет өзүнүн мыйзамдарында Кесипкөй бухгалтерлердин этика кодексинде каралган иш-аракеттерге кошумча катары кызыкчылыктардын кагылышына алып келүүчү же мындай чыр-чатактын келип чыгышына коркунуч туудурган иш-аракеттердин тизмегин белгилөөгө укуктуу.

24-берене
Финансылык чөйрөдө аудитордук ишти жүзөгө
ашыруунун өзгөчөлүктөрү 

1. Мүчө мамлекет өзүнүн мыйзамдарында финансылык рыноктун катышуучуларынын бухгалтердик (финансылык) отчетторуна жана башка маалыматтарына аудит жүргүзүүчү аудитордук уюмдарга жана баалуу кагаздары уюштурулган тооруктарга жол берилген уюмдарга, мындай ишти жүзөгө ашырууга катышкан аудиторлорго, ошондой эле аудит жүргүзүү жол-жоболоруна жана мүчө мамлекеттин тиешелүү ыйгарым укуктуу органына аудитордук корутунду берүү тартибине карата кошумча талаптарды белгилөөгө укуктуу.
2. Мүчө мамлекет өз мыйзамдарында мүчө мамлекеттин улуттук (борбордук) банкынын бухгалтердик (финансылык) отчетуна аудит жүргүзүүчү аудитордук уюмдарга, мындай ишти жүзөгө ашырууга катышкан аудиторлорго, ошондой эле улуттук (борбордук) банктын бухгалтердик (финансылык) отчетуна аудит жүргүзүү жол-жоболоруна жана аудитордук корутунду берүү тартибине карата кошумча талаптарды белгилөөгө укуктуу.

25-берене
Мүчө мамлекетте аудитордук уюмдардын, жеке аудиторлордун 
ишинин сапатына тышкы контролду уюштуруу

1. Мүчө мамлекет аудитордук уюмдардын, жеке аудиторлордун ишинин сапатына тышкы контролду жүзөгө ашырууну камсыз кылат.
2. Аудитордук уюмдардын, жеке аудиторлордун ишинин сапатына тышкы контролдун жүйөсү аудитордук уюм, жеке аудитор тарабынан төмөнкүлөрдүн сакталышы болуп саналат:
а) аудитордук уюмдардын, жеке аудиторлордун жана аудиторлордун реестринде аудитордук уюм, жеке аудитор катталган жана аудитордук иш жүзөгө ашырылып жаткан мамлекеттин аудитордук иши жөнүндө мыйзамдардын талаптарын;
б) аудитордук иштин стандарттарын, аудиторлордун көз карандысыздыгына жана кесиптик этикасына карата талаптарды, анын ичинде:
аудитордук уюмдун болушу жана сакталышы, жеке аудитор тарабынан иштин сапатын ички контролдоо эрежелеринин;
аудитордук уюм, жеке аудитор тарабынан аудитордук кызматтарды көрсөтүү келишимин аткарууга багытталган ресурстардын жетиштүүлүгү;
аудитордук уюм, жеке аудитор тарабынан алынган аудитордук сый акынын чоңдугунун негиздүүлүгү.
3. Иштин сапатын тышкы контролдоо ошондой эле төмөнкүлөрдү текшерүүнү камтышы керек:
а) аудитордук уюм, жеке аудитор тарабынан аудитордук кызмат көрсөтүү келишимдеринин бир бөлүгүнүн аткарылышы;
б) аудитордук уюмдун, жеке аудитордун кызматкерлери болуп саналган аудиторлордун ишинин сапаты.
4. Мүчө мамлекет:
а) аудитордук уюмдардын, жеке аудиторлордун ишинин сапатына тышкы контролду жүзөгө ашыруу тартибин белгилейт;
б) аудитордук уюмдардын, жеке аудиторлордун ишинин сапатына тышкы контролду жүзөгө ашыруучу органды (органдарды) аныктайт. Аудитордук уюмдардын, жеке аудиторлордун ишинин сапатына тышкы контролду жүзөгө ашыруучу органдар мүчө мамлекеттин мамлекеттик органдары, аудиторлордун кесиптик бирикмелери (өзүн-өзү жөнгө салуучу уюмдар) жана башка уюмдар болушу мүмкүн.
[image: ]5. Аудитордук уюмдун, жеке аудитордун ишинин сапатына тышкы контролду жүзөгө ашыруучу мүчө мамлекеттин органы ошол мүчө мамлекетте аудитордук ишти жүзөгө ашыруучу аудитордук уюмдардын, башка мүчө мамлекеттердин жеке аудиторлорунун ишинин сапатына тышкы контролду жүзөгө ашырууга укуктуу.
6. Аудитордук уюмдардын, жеке аудиторлордун ишинин сапатына тышкы контролду жүзөгө ашырган мүчө мамлекеттердин органдарынын өз ара аракеттенүүсүнүн тартиби, анын ичинде алардын иштин сапатын тышкы текшерүүгө катышуу жана таасир этүү чараларын колдонуу жөнүндө чечим кабыл алууда консультацияларды өткөрүү механизми Бирликтин алкагындагы эл аралык келишим менен аныкталат.

26-берене
Аудитордук уюмдардын, жеке аудиторлордун ишинин сапатына 
тышкы контролго карата талаптар

1. Мүчө мамлекет аудитордук уюмдардын, жеке аудиторлордун ишинин сапатына тышкы контролду жүзөгө ашырууда төмөнкүдөй негизги талаптардын сакталышын камсыз кылат:
а) аудитордук уюмдардын, жеке аудиторлордун ишинин сапатына тышкы контролду жүзөгө ашыруучу органдын иштин сапатына тышкы контроль жүзөгө ашырылуучу аудитордук уюмдардан, жеке аудиторлордон көз карандысыздыгы;
б) аудитордук уюмдардын ишинин сапатына тышкы контролду жүзөгө ашыруучу органдын, жеке аудиторлордун, аудитордук кесипке көз карандысыз, мүчө мамлекеттин мыйзамдары менен аныкталган органга отчеттуулугу;
[image: ]в) мүчө мамлекетте аудитордук ишти жүзөгө ашыруучу аудитордук уюмдардын, жеке аудиторлордун, бардык аудитордук уюмдардын, жеке аудиторлордун ишинин сапатына тышкы контролду жүзөгө ашыруучу органдын контролунун астында болушу;
г) аудитордук уюмдардын, жеке аудиторлордун ишинин сапатына тышкы контролду жүзөгө ашыруучу органдын зарыл болгон финансылык, материалдык жана эмгек ресурстары менен камсыз болушу;
д) аудитордук уюмдардын, жеке аудиторлордун ишинин сапатына тышкы контролду жүргүзүүчү жактардын кесиптик компетенттүүлүгүнүн тиешелүү деңгээли;
е) аудитордук уюмдун, жеке аудитордун ишинин сапатына тышкы текшерүү жүргүзүү үчүн, анын ичинде мындай жактар менен аудитордук уюмдун, жеке аудитордун ортосунда кызыкчылыктардын кагылышуусунун пайда болушун болтурбоону камсыз кылуучу жактарды дайындоо жол-жобосунун ачык-айкындыгы, аларга карата иштин сапатына тышкы контроль жүзөгө ашырылат;
ж) аудитордук уюмдардын, жеке аудиторлордун ишинин сапатына тышкы контролду жүзөгө ашыруучу органдын, аудитордук уюмдун, жеке аудитордун ишинин сапатын тышкы текшерүүнүн натыйжалары жөнүндө отчеттуулугу;
з) аудитордук уюмдардын, жеке аудиторлордун ишинин сапатына тышкы контролдун жалпы жыйынтыктарынын ачыктыгы;
и) аудитордук уюмдардын, жеке аудиторлордун ишинин сапатына тышкы контролду жүзөгө ашыруунун жыйынтыгы боюнча аныкталган тартип бузууларды жана кемчиликтерди аудитордук уюмдардын, жеке аудиторлордун ишинин сапатына тышкы контролду жүзөгө ашыруучу орган тарабынан белгиленген мөөнөттө милдеттүү түрдө четтетүү.
2. Жумуштун сапатын тышкы текшерүү төмөнкүлөргө карата дайындалууга тийиш:
а) тобокелдикке багытталган ыкманын негизинде аудитордук уюмга карата, бирок 5 жылда 1 жолудан кем эмес;
б) жеке аудиторго карата 7 жылда 1 жолудан кем эмес.
3. Аудитордук уюмга же жеке аудиторго карата иштин сапатын тышкы текшерүү аудитордук уюмдун, жеке аудитордун ишинин сапатына тышкы контролду жүргүзүүчү органга келип түшкөн жазуу жүзүндөгү даттануунун негизинде дайындалышы мүмкүн.
4. Аудитордук уюмдун, жеке аудитордун ишинин сапатын тышкы текшерүүнүн көлөмү алардын ишинин сапатына тышкы контролду жүзөгө ашыруучу аудитордук уюмдун, жеке аудитордун ишинин масштабына жана татаалдыгына ылайык келүүгө тийиш.
 
27-берене
Аудитордук уюмдардын, жеке аудиторлордун,
аудиторлордун жоопкерчилиги

Аудитордук уюм, жеке аудитор, аудитор мүчө мамлекеттердин аудитордук иш жөнүндө мыйзамдарынын талаптарын, аудитордук иштин стандарттарын, аудиторлордун көз карандысыздыгына жана кесиптик этикасына карата талаптарды бузгандыгы үчүн аймагында бузуу жасалган мүчө мамлекеттин мыйзамдарына ылайык жоопкерчилик тартат.

28-берене
Аудитордук уюмга, жеке аудиторго, аудиторго карата 
таасир этүү чаралары

1. Мүчө мамлекет мүчө мамлекеттин аудитордук иш жөнүндө мыйзамдарынын талаптарын, аудитордук иштин стандарттарын, аудиторлордун көз карандысыздыгына жана кесиптик этикасына карата талаптарды (мындан ары – таасир этүү чаралары) бузууга жол берген аудитордук уюмга, жеке аудиторго, аудиторго карата мындай чараларды колдонууга ыйгарым укуктуу органдар тарабынан таасир этүү чараларын колдонууну камсыз кылат.
2. Таасир этүү чаралары аудитордук уюмга, жеке аудиторго, бузуу аныкталган мүчө мамлекеттин аудиторуна карата ошол мамлекеттин мыйзамдарына ылайык таасир этүү чараларын колдонууга ыйгарым укуктуу орган тарабынан колдонулат.
3. Мүчө мамлекет таасир этүү чараларын жана аларды колдонуу тартибин аныктайт. Башка мүчө мамлекеттин аймагында аудитордук иш жүргүзгөн бир мүчө мамлекеттин аудитордук уюмдарына, жеке аудиторлоруна ушул башка мүчө мамлекеттин мыйзамдарында каралган таасир этүү чараларынын бардыгы колдонулат.
4. Мүчө мамлекет таасир этүү чараларын аныктоодо жок дегенде төмөнкү жагдайлар эске алынышын камсыз кылат:
а) жол берилген бузулуунун мүнөзү (анын ичинде системалуулугу), атайындуулугу жана оордук даражасы;
б) жол берилген тартип бузуунун оордугуна таасир этүү чарасынын шайкештиги;
в) аудитордук уюмдардын, жеке аудиторлордун, аудиторлордун укуктарын жана мыйзамдуу кызыкчылыктарын негизсиз чектөөгө жол бербөө;
г) терс кесепеттердин болушу (келип чыгуу коркунучу);
д) бухгалтердик (финансылык) отчеттуулукту пайдалануучуларга, аудитордук уюм, жеке аудитор, башка жактарга көрсөтүүчү кызматтарды пайдалануучуларга зыяндын (залалдын) ордун толтуруу.
5. Мүчө мамлекет колдонулуучу таасир этүү чаралары жөнүндө маалыматты ачып берүүнү камсыз кылат.

29-берене
Мүчө мамлекетте аудитордук ишти жөнгө салуу
[image: ]
1. Мүчө мамлекет аудитордук ишти жөнгө салуу боюнча функцияларды жүзөгө ашырууга ыйгарым укуктуу органды (органдарды) аныктайт. Аудитордук ишти жөнгө салуу боюнча функцияларды жүзөгө ашырууга ыйгарым укуктуу орган (органдар) мүчө мамлекеттин мамлекеттик органы, ушул максаттар үчүн атайын түзүлгөн уюм болушу мүмкүн.
2. Аудитордук ишти жөнгө салуу боюнча функцияларды жүзөгө ашырууга ыйгарым укуктуу орган аудитордук уюмдардан, жеке аудиторлордон, аудиторлордон, аудиторлордун кесиптик бирикмелеринен (өзүн-өзү жөнгө салуучу уюмдардан) көз карандысыз болууга тийиш.
3. Аудитордук ишти жөнгө салуу боюнча функцияларга төмөнкүлөр кирет:
а) аудитордук иш чөйрөсүндө мамлекеттик саясатты иштеп чыгуу;
б) аудитордук ишти жөнгө салуучу ченемдик укуктук актыларды кабыл алуу (эгерде мүчө мамлекеттин мыйзамдарында мындай укук аудитордук ишти жөнгө салуу боюнча функцияларды жүзөгө ашырууга ыйгарым укуктуу орган үчүн белгиленсе), ошондой эле аудиторлордун көз карандысыздыгына жана кесиптик этикасына карата талаптарды белгилөө;
в) мүчө мамлекетте аудитордук кызмат көрсөтүүлөр рыногунун абалын талдоо;
г) аудитордук ишти жөнгө салуу боюнча функцияларды жүзөгө ашырууга ыйгарым укуктуу башка мүчө мамлекеттердин органдары менен өз ара аракеттенүү;
д) ушул Макулдашууда жана (же) мүчө мамлекеттин мыйзамдарында каралган башка функциялар.
4. Аудитордук ишти жөнгө салуу боюнча функцияларды жүзөгө ашыруу үчүн мүчө мамлекет аудитордук ишти жөнгө салуу боюнча функцияларды жүзөгө ашырууга ыйгарым укуктуу органга аудитордук уюмдардан, жеке аудиторлордон, аудиторлордон, аудиторлордун кесиптик бирикмелеринен (өзүн-өзү жөнгө салуучу уюмдардан) зарыл маалыматтарды жана документтерди сурап алуу укугун берүүгө, ошондой эле аудитордук уюмдарды, жеке аудиторлорду, аудиторлорду, аудиторлордун кесиптик бирикмелерин (өзүн-өзү жөнгө салуучу уюмдарды) мындай маалыматтарды жана документтерди аталган органга берүүгө милдеттендирүүгө тийиш.
30-берене
Аудитордук ишти жөнгө салууга аудиторлордун 
кесиптик бирикмелеринин (өзүн-өзү жөнгө 
салуучу уюмдардын) катышуусу

1. Мүчө мамлекеттер аудиторлордун кесиптик бирикмелерин (өзүн-өзү жөнгө салуучу уюмдарды) түзүүгө жана алардын өз ишин жүзөгө ашыруусуна көмөктөшөт.
2. Мүчө мамлекеттер аудиторлордун кесиптик бирикмелеринин (өзүн-өзү жөнгө салуучу уюмдардын) аудитордук ишти жөнгө салууга катышуусу үчүн шарттарды камсыз кылышат, атап айтканда төмөнкүдөй мүмкүнчүлүктөрдү беришет:
а) аудитордук иш чөйрөсүндө мамлекеттик саясатты иштеп чыгууга катышууга;
б) аудитордук ишти жөнгө салуу чөйрөсүндөгү ченемдик укуктук актылардын долбоорлорун иштеп чыгууга жана талкуулоого катышууга;
в) мүчө мамлекетте аудитордук кызмат көрсөтүүлөр рыногунун абалын талдоого катышууга;
г) мүчө мамлекеттин аудитордук иш жөнүндө мыйзамдарын жана аудитордук иштин стандарттарын колдонуу практикасын жалпылоого;
д) мүчө мамлекеттин мамлекеттик бийлик органдарында мындай бирикмелердин мүчөлөрүнүн кызыкчылыктарын көздөөгө.
3. Мүчө мамлекет ушул Макулдашуунун 29-беренесинин 2-пунктунда каралган талаптарды эске алуу менен аудитордук ишти жөнгө салуу боюнча функцияларды жүзөгө ашырууга ыйгарым укуктуу органга аудитордук ишти жөнгө салуу боюнча айрым функцияларды аткарууну аудиторлордун кесиптик бирикмелерине (өзүн-өзү жөнгө салуучу уюмдарга) өткөрүп берүү укугун бере алат.
Эгерде аудитордук ишти жөнгө салуу боюнча функцияларды жүзөгө ашырууга ыйгарым укуктуу орган аудиторлордун кесиптик бирикмелерине (өзүн-өзү жөнгө салуучу уюмдарга) аудитордук ишти жөнгө салуу боюнча кандайдыр бир функцияны аткарууну тапшырган учурда, аталган орган:
аудитордук ишти жөнгө салуу боюнча функцияны каалаган убакта кайра улантуу мүмкүнчүлүгүнө ээ болууга;
аудиторлордун кесиптик бирикмелери (өзүн-өзү жөнгө салуучу уюмдары) тарабынан өткөрүлүп берилген функциянын жүзөгө ашырылышына системалуу контроль жүргүзүүгө тийиш.

31-берене
Аудитордук ишти жөнгө салуу боюнча 
функцияларды жүзөгө ашырууга ыйгарым укуктуу 
органдардын өз ара аракеттенүүсү

1. Мүчө мамлекет аудитордук ишти жөнгө салуу боюнча функцияларды жүзөгө ашырууга ыйгарым укуктуу органдарга башка мүчө мамлекеттердин тиешелүү органдары менен өз ара аракеттенүү укугун берет.
2. Мүчө мамлекетте аудитордук ишти жөнгө салуу боюнча функцияларды жүзөгө ашырууга ыйгарым укуктуу бир нече орган болгон учурда, мүчө мамлекет башка мүчө мамлекеттердин аудитордук ишти жөнгө салуу боюнча функцияларды жүзөгө ашырууга ыйгарым укуктуу органдары менен өз ара аракеттенүү үчүн жооптуу ыйгарым укуктуу органды аныктайт.
3. Мүчө мамлекет башка мүчө мамлекеттерге жана Комиссияга аудитордук ишти жөнгө салуу боюнча функцияларды жүзөгө ашырууга ыйгарым укук берилген органдар жана башка мүчө мамлекеттердин аудитордук ишти жөнгө салуу боюнча функцияларды жүзөгө ашырууга ыйгарым укук берилген органдары менен өз ара аракеттенүү үчүн жооптуу орган жөнүндө кабарлайт.
4. Аудитордук ишти жөнгө салуу боюнча функцияларды жүзөгө ашырууга ыйгарым укуктуу органдардын өз ара аракеттенүү тартиби Бирликтин алкагындагы эл аралык келишим менен аныкталат.

32-берене
Аудитордук ишти ички жөнгө 
салуунун өзгөчөлүктөрү

1. Армения Республикасы өзүнүн мыйзамдарында бухгалтердик кызмат көрсөтүүчү уюмдарга Армения Республикасында аудитти коштоочу кызматтарды көрсөтүү укугун берүүгө укуктуу.
2. Мүчө мамлекет өзүнүн мыйзамдарында чет өлкөлүк аудитордук уюмдарга аудитордук уюмдардын уставдык (топтомо) капиталында 49 пайыздан ашык катышуу үлүшүнө ээ болуу укугун берүүгө укуктуу, алар жөнүндө маалыматтар аудитордук уюмдардын, ошол мүчө мамлекеттин жеке аудиторлорунун жана аудиторлорунун реестрине киргизилет. Аталган аудитордук уюмдар аудитордук ишти алар аудитордук уюмдардын, жеке аудиторлордун жана аудиторлордун реестрине киргизилген мүчө мамлекетте гана жүзөгө ашырууга укуктуу.
3. Казакстан Республикасы өзүнүн мыйзамдарына ылайык аудитор катары аудитордук ишти жүзөгө ашырууга катышууну каалаган жеке жактарга карата ушул Макулдашуунун 8-беренесинин 2-пунктунун экинчи абзацында каралган талапты колдонбой коюуга укуктуу. Алар жөнүндө маалыматтар Казакстан Республикасынын аудитордук уюмдарынын, жеке аудиторлорунун жана аудиторлорунун реестрине киргизилген, бирок көрсөтүлгөн талаптарга ылайык келбеген жактар аудитордук ишти жүзөгө ашырууга Казакстан Республикасында гана катышууга укуктуу.
4. Армения Республикасы, Казакстан Республикасы жана Кыргыз Республикасы өз мыйзамдарында тиешелүүлүгүнө жараша Армения Республикасында, Казакстан Республикасында жана Кыргыз Республикасында аудитордук уюм катары аудитордук ишти жүзөгө ашырууга укук алуу үчүн Армения Республикасынын, Казакстан Республикасынын же Кыргыз Республикасынын юридикалык жагында эмгек келишимдеринин негизинде негизги иштеген жери боюнча анын кызматкери болуп саналган аудиторлордун саны 3 адамдан аз болушу мүмкүн экендигин белгилөөгө укуктуу. Аталган аудитордук уюмдар аудитордук ишти алар аудитордук уюмдардын, жеке аудиторлордун жана аудиторлордун реестрине киргизилген мүчө мамлекетте гана жүзөгө ашырууга укуктуу.
5. Казакстан Республикасында баалоо иши боюнча кызмат көрсөтүүлөрдү мүчө мамлекеттердин аудитордук уюмдары, жеке аудиторлору, анын ичинде аудитордук уюмдар, Казакстан Республикасынын жеке аудиторлору көрсөтүүгө укугу жок.

33-берене
Өткөөл жоболор 

1. Ушул Макулдашуу күчүнө кирген күнгө карата аудитордук уюмдар, жеке аудиторлор, аудиторлор болуп саналган жактар ушул Макулдашуу күчүнө киргенден кийин аудитордук ишти жүзөгө ашыруу (аудитордук ишти жүзөгө ашырууга катышуу) укугун сактап калышат.
2. Ушул Макулдашуу күчүнө кирген датага карата жарыяланган талапкерлердин квалификациялык экзамен тапшыруусунун натыйжалары ушул Макулдашуу күчүнө киргенден кийин жарактуу болот.
3. Ушул Макулдашуу күчүнө кирген датага чейин аудиторлордун окутуудан өткөндүгүн тастыктаган документтер жана башка маалыматтар ушул Макулдашуу күчүнө киргенден кийин жарактуу болот.
4. Ушул Макулдашуунун 14-беренесинин 4-пунктунда, 25-беренесинин
6-пунктунда, 31-беренесинин 4-пунктунда каралган эл аралык келишим күчүнө кирген күнгө чейин мүчө мамлекеттердин органдарынын өз ара аракеттенүүсү
2014-жылдын 29-майындагы Евразия экономикалык бирлиги жөнүндө келишимдин 68-беренесинин жоболорунун негизинде жүзөгө ашырылат.

34-берене
Талаш-тартыштарды чечүү 

Ушул Макулдашууну чечмелөөгө жана (же) колдонууга байланыштуу 
талаш-тартыштар 2014-жылдын 29-майындагы Евразия экономикалык бирлиги жөнүндө келишимде аныкталган тартипте чечилет.

35-берене
Корутунду жоболор 

1. Мүчө мамлекеттердин өз ара макулдугу боюнча ушул Макулдашууга өзгөртүүлөр киргизилиши мүмкүн, алар өзүнчө протоколдор менен таризделет жана ушул Макулдашуунун ажыратылгыс бөлүгү болуп саналат.
2. Ушул Макулдашуу Бирликтин алкагында түзүлгөн эл аралык келишим болуп саналат жана Бирликтин укугуна кирет.
3. Ушул Макулдашуу аудит жаатындагы кызмат көрсөтүүлөрдү Евразия экономикалык бирлигинин алкагында кызмат көрсөтүүлөрдүн бирдиктүү рыногу иштеп жаткан кызмат көрсөтүүлөрдүн секторлоруна (кичи секторлоруна) киргизүүнү караган Жогорку Евразия экономикалык кеңешинин чечими күчүнө кирген датадан тартып күчүнө кирүүчү ушул Макулдашуунун 3 – 9, 
15 – 20-беренелерин, 21-беренесинин 2 – 4-пункттарын, 22 – 24-беренелерин, 
25-беренесинин 5-пунктун, 26-беренесинин 2 – 4-пункттарын, 27, 28 жана 
32-беренелерин кошпогондо, ушул Макулдашуунун күчүнө кириши үчүн зарыл болгон мамлекеттик ички жол-жоболорду мүчө мамлекеттердин аткаргандыгы жөнүндө жазуу жүзүндөгү акыркы билдирүүнү депозитарий аркылуу алган датадан тартып 10 календардык күн өткөндөн кийин күчүнө кирет. 

2022-жылдын 19-апрелинде Москва шаарында бир түп нускада орус тилинде түзүлдү.
Ушул Протоколдун түп нускасы Евразия экономикалык комиссиясында сакталат, ал ушул Протоколдун депозитарийи болуп саналуу менен анын күбөлөндүрүлгөн көчүрмөсүн ар бир мүчө мамлекетке жөнөтөт.

